Akhirnya tertangkap
Kuala Lumpur: Tidak ubah seperti watak kisah benar dilakonkan Leonardo DiCaprio dalam filem 'Catch Me If You Can' yang licik menyamar sebagai juruterbang, doktor dan peguam. Penipuan itu ternyata benar-benar wujud apabila ditiru oleh seorang penjenayah tempatan yang dikesan menyamar sebagai Timbalan Pendakwa Raya, juruterbang Airbus, jurutera Petronas, jurulatih sukan ragbi dan pelbagai kerjaya tidak wujud. Sumber berkata, suspek lelaki berusia 44 tahun itu dikesan aktif menipu orang ramai membabitkan kerugian berjuta ringgit sejak tahun 2001. "Suspek bijak melakonkan pelbagai watak dan kerjaya bagi memperdaya ramai mangsa. Dia yang licik berpindah-randah menjadi buruan polis sejak tahun 2018. "Berdasarkan maklumat, suspek petah berbicara dan mampu meyakinkan mangsa untuk berurusan dengannya. Rata-rata mangsa mudah diperdaya berikutan suspek petah bercakap menggunakan fakta selain memiliki pengetahuan berhubung topik atau kerjaya dilakonkan," katanya. Menurutnya, berdasarkan maklumat, suspek sebelum ini pernah menyamar sebagai juruterbang dan melakukan penipuan kononnya mampu membantu mangsa mendapatkan pekerjaan dan lesen penerbangan. "Dia seolah-olah tahu semua perkara, isu semasa dan boleh menjadi sesiapa. Akibatnya mangsa diperdaya untuk menyerahkan wang termasuk membabitkan pelbagai urus niaga tidak wujud. "Berdasarkan siasatan, suspek pernah ditahan polis sebelum ini di Kampung Rapat, Ipoh, Gelang Patah, Johor, Maran dan Kuantan, Pahang. "Suspek disiasat mengikut Seksyen 170 Kanun Keseksaan (Menyamar sebagai penjawat awam). Seksyen 381 Kanun Keseksaan (mencuri) dan Seksyen 420 Kanun Keseksaan (menipu sehingga mendorong mangsa untuk menyerahkan harta)," katanya.  Sementara itu, Pengarah Jabatan Siasatan Jenayah Komersial (JSJK) Bukit Aman, Datuk Seri Ramli Mohamed Yoosuf berkata, suspek berusia 44 tahun ditahan jam 11.45 malam Selasa lalu di sekitar Ampang, Selangor. Menurutnya, lelaki itu ditahan bersabit siasatan kes penipuan untuk mendapatkan pengesahan lesen juruterbang tidak wujud yang dilaporkan oleh seorang pengadu di Ipoh, Perak, membabitkan kerugian RM20,400. "Suspek sudah dibawa ke Ibu Pejabat Polis Daerah (IPD) Ipoh untuk siasatan lanjut dan direman tiga hari sehingga 4 Oktober ini bagi membantu siasatan mengikut Seksyen 420 Kanun Keseksaan. "Hasil semakan rekod ke atas suspek mendapati dia terbabit dalam beberapa kes lain seperti penipuan urusan jual beli barangan elektrik, tipu urusan jual beli traktor dan tipu urusan pembekalan barangan helikopter," katanya kepada Harian Metro.